2018/0169 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om mindstekrav til genbrug af vand

(EØS-relevant tekst)

1.SAGSFORLØB

Forslag fremsendt til Europa-Parlamentet og Rådet (dokument COM(2018) 337 final – 2018/0169 COD): 28. maj 2018 Regionsudvalgets udtalelse om forslaget vedtaget: 6. december 2018 Det Europæiske Økonomiske og Sociale Udvalgs udtalelse om forslaget vedtaget: 12. december 2018 Europa-Parlamentets førstebehandlingsholdning vedtaget: 12. februar 2019 Enighed i Rådet om en generel indstilling opnået: 26. juni 2019 Triloger afholdt: 10. oktober 2019 12. november 2019 2. december 2019 De Faste Repræsentanters Komités bekræftelse af kompromisaftalen: 18. december 2019 Europa-Parlamentets ENVI-udvalgs afstemning om godkendelse af kompromisaftalen: 21. januar 2020 Politisk enighed i De Faste Repræsentanters Komité (I/A-punkt) opnået: 5. februar 2020 Politisk enighed i Rådet (I/A-punkt) opnået: 18. februar 2020 Rådets holdning vedtaget af De Faste Repræsentanters Komité (I/A-punkt): 20. marts 2020 Rådets førstebehandlingsholdning vedtaget: 7. april 2020

2.FORMÅLET MED KOMMISSIONENS FORSLAG

Vand er en begrænset ressource i EU, og en tredjedel af EU's territorium oplever vandstress. Befolkningernes øgede vandforbrug kombineret med klimaændringer vil gøre sikring af vandressourcer med tilstrækkelig kapacitet og kvalitet til en endnu større udfordring i fremtidens Europa.

Formålet med forslaget om mindstekrav til genbrug af vand er i forbindelse med tilpasningen til klimaændringer at bidrage til at afhjælpe vandknaphed i hele EU gennem en øget udbredelse af genbrug af vand til kunstvanding i landbruget.

Ud over efterspørgselsstyring og effektivitetsforanstaltninger er genbrug af vand et vigtigt redskab i forbindelse med integreret vandforvaltning og bør fremmes, hvor det er relevant og omkostningseffektivt, samtidig med at der sikres et højt niveau af folkesundhed og miljøbeskyttelse.

Forslaget indeholder harmoniserede mindstekrav til vandkvaliteten for at garantere sikker genbrug af renset byspildevand til kunstvanding i landbruget. For at kunne anvendes i landbruget skal renset byspildevand, der allerede er blevet renset i henhold til bestemmelserne i direktivet om rensning af byspildevand, renses yderligere for at opfylde minimumsparametrene for kvaliteten.

Ved at opstille mindstekrav fastlægger forslaget en harmoniseret tilgang til genbrug af vand til kunstvanding i hele EU. Det vil sikre lige vilkår både for operatører, der producerer og leverer genvundet vand, og landbrugere.

Det anslås, at den foreslåede retsakt kan føre til genbrug af vand til kunstvanding i landbruget i størrelsesordenen 6,6 milliarder m3 pr. år, sammenlignet med 1,7 milliarder m3 pr. år i mangel af EU-regler. Ved at genbruge mere end 50 % af den samlede vandmængde, der teoretisk set er tilgængelig fra spildevandsrensningsanlæg i EU, til kunstvanding, kan mere end 5 % af den direkte indvinding af vand fra vandområder og grundvand undgås. Det vil føre til en samlet reduktion på mere end 5 % i belastningen af vandressourcer.

4.BEMÆRKNINGER TIL EUROPA-PARLAMENTETS HOLDNING

I Europa-Parlamentets førstebehandlingsholdning, som blev vedtaget den 12. februar 2019, blev der foreslået ændringer af Kommissionens forslag, navnlig:

–henvisninger til en fremtidig udvidelse af lovgivningens anvendelsesområde

–nye ansvarsområder for aktører i systemet til genbrug af vand ud over operatører af genvindingsanlæg and

–en mere fremtrædende rolle for de kompetente myndigheder.

Ydermere indførte Europa-Parlamentet særlige bestemmelser for at imødegå potentielle risici ved mikroplast. Som en del af den aftale, der blev opnået enighed om i trilogerne, erkendte Kommissionen, at mikroplast vækker stigende bekymring, og forpligtede sig til at fortsætte indsatsen for at løse problemet. I den forbindelse gik Kommissionen med til at afgive følgende erklæring: "Kommissionen erkender, at mikroplast er stoffer, der giver anledning til stigende bekymring med hensyn til vandkvalitet. På den baggrund og i betragtning af, at det er et generelt spørgsmål, der ikke er begrænset til genvundet vand, forpligter Kommissionen sig til at fortsætte sin indsats for at løse dette vigtige problem."